  Майя Бывальцева Удмуртиысь гурт возёсъёс 2018-тӥ арын нырысьсэ котькуд скаллэсь шорлыдын 6 сюрс килограммлэсь трос йӧл кыскизы. Со сярысь элькунысь гурт возёсъя но сиён-юонъя министерстволэн пресс-службаез ивортэ. Гурт возёсъёсын одӥг скаллэсь шорлыдын 6 сюрс 59 килограмм йӧл басьтӥзы, 2017-тӥ арын сярысь со 3 процентлы тросгес. Фермер возёсъёс котькуд скаллэсь 5 сюрс 404 килограмм кыскизы, ватсэт 5,8 процент луиз Удмуртиысь Гурт возёсъя но сиён-юонъя министерстволэн пресс-службаез2018-тӥ арлы йылпумъянъёсъя гурт но фермер возёсъёсын оглом 705 сюрс 400 тонна йӧл поттӥзы. 2017-тӥ арын сярысь 28,7 сюрс тонналы яке 4,2 процентлы тросгес. Пудо вордон удысын азьло сямен ик азьпалан Вавож ёрос, отын кылем арын 60,4 сюрс тонна йӧл поттӥзы. Кыкетӥ интыын Шаркан но Можга ёросъёс – 50 сюрс тонналэсь трос. Туннэ Удмуртиын Вавож ёросын гинэ котькуд скаллэсь шорлыдын 7 сюрс килограммлэсь трос йӧл кыско (2016-тӥ арысен). Со лыдпуслы матэкто Эгра (6940 килограмм) но Шаркан (6904 килограмм) ёросъёс. Ньылетӥ интыын Вотка ёрос – 6527 килограмм, витетӥ Грак ёрос – 6505 килограмм. Элькунысь гурт возёсъя но сиён-юонъя министерство ивортэмъя, 2019-тӥ арын 1-тӥ толшорлы возёсъёсын 117 сюрс 915 йыр скалъёс пусъемын. Йӧл кыскись возёсъёс 2018-тӥ арын 1 миллиард 268 миллион 900 сюрс манет тыр юрттэт басьтӥзы.  Тодэ вайытом, 2019-тӥ арын Удмуртиын 10 сюрс пала пудо йырлы интыос кылдытыны малпало. Пудо интыос кылдытыны 119 миллион манет чакламын. Агропром огъетэз азинтонъя йӧскалык ӵектосэз быдэсъян улсын таяз арын Удмуртиын 30 выль фермер возёсъёс кылдыны кулэ. Удмуртиысь тӧрлыкъёс 2025-тӥ арозь йӧл кысконэз араз 1 миллион тоннаозь будэтыны чаклало. Тегъёс: Ижкар Вавож Удмуртия гуртвозёс йӧл гуртвозёсъяминистерство лыдпусъёс  